作者:李群玉
標題:別尹煉師
內容:吾家五千言，至道懸日月。若非函穀令，誰注流沙說。多君飛升志，機悟獨超拔。學道玉笥山，燒丹白雲穴。南窮衡疑秀，採藥曆幽絕。夜臥瀑布風，朝行碧巖雪。洞宮四百日，玉籍恣探閱。徒以菌蟪姿，緬攀修真訣。塵籠罩浮世，遐思空飛越。一罷棋酒歡，離情滿寥泬。願騎紫蓋鶴，早向黃金闕。城市不可留，塵埃穢仙骨。